
______________________________________________________________________________
На основу члана 138. став 1. Устава Републике Србије[footnoteRef:1] и  чл. 31. став 2. Закона о Заштитнику грађана,[footnoteRef:2] поступајући по притужби С. Х. из …., ул. Василија Острошког бр. 6, на основу чињеница и података које је прикупио вршењем контролних овлашћења, Заштитник грађана   [1:  „Сл. гласник РС“, бр. 98/06; ]  [2:  „ Сл. гласник РС“, бр. 79/05 и 54/07; ] 



У Т В Р Ђ У Ј Е


Републички фонд за пензијско и инвалидско осигурање – Филијала … (у даљем тексту: Фонд) поступио је противно закону и принципима добре управе тиме што приликом одлучивања о притужиочевом захтеву за остваривање права на инвалидску пензију није благовремено предузео oдговарајуће активности како би прибавио податке о оствареном стажу осигурања притужиоца, већ је терет доказивања чињеница које су од значаја за одлучивање о захтеву за остваривање права на инвалидску пензију, а за чије је утврђивање законом овлашћен, пребацио на притужиоца. 

Фонд је пропустио да о притужиочевом захтеву за остваривање права на инвалидску пензију, као и о његовим жалбама против првостепених решења Фонда, поступа у законом прописаним роковима.

Приликом исплате притужиоцу заосталих неисплаћених износа пензије почев од дана остваривања права, односно од 1. 12. 2015. године, Фонд није узео у обзир чињеницу да је износ који је притужилац примао од Привремених институција самоуправе у Приштини у периоду од 25. 5. 2015. до 25. 5. 2018. године, нижи од утврђеног износа пензије који би притужилац примао да је Фонд благовремено одлучио о његовом захтеву за инвалидску пензију. 


Ради отклањања уоченог пропуста у раду, Заштитник грађана упућује Републичком фонду за пензијско и инвалидско осигурање следеће 


П Р Е П О Р У К Е

У свом даљем раду, Фонд ће водити рачуна о поштовању законом прописаних рокова за доношење одлука, како грађани не би долазили у ситуацију да се, без основаног разлога, пролонгира одлучивање о њиховим правима и на закону заснованим интересима, и како због неблаговременог одлучивања о њиховим правима не би трпели штетне последице.
Фонд ће водити рачуна и о томе да не терети странку прибављањем доказа о чињеницама  за чије је прибављање Фонд на основу закона овлашћен, већ ће поступати проактивно како би исте прибавио, у циљу благовременог доношења одлука о поднетим захтевима. 

Фонд ће размотрити исплату новчане разлике између износа пензије који је притужиоцу утврђен решењем од 25. 11. 2019. године, и то почев од 1. 12. 2015. године, имајући у виду да је притужилац у периоду од 25. 5. 2015. до 25. 5. 2018. године, од стране Привремених институција самоуправе у Приштини примао нижи износ пензије у односу на износ који је требало да прима након што му је право на инвалидску пензију утврђено према домаћим прописима. 

Републички фонд за пензијско и инвалидско осигурање обавестиће Заштитника грађана без одлагања, а најкасније у року од 60 дана од  дана пријема ових препорука о предузетим мерама и поступањима по њима и о томе доставити доказе.



Р а з л о з и:

Заштитнику грађана 19. септембра 2018. године обратио се  притужилац С. Х. из …, притужбом на рад Републичког фонда за пензијско и инвалидско осигурање – Филијале  … (у даљем тексту: Фонд).

Према наводима из притужбе и приложене документације произилази да се притужилац 1. децембра 2015. године обратио Фонду захтевом за признавање права на инвалидску пензију. Захтев је одбијен решењем Фонда од 20. јула 2016. године, уз образложење да је налазом, оценом и мишљењем органа вештачења утврђено да код притужиоца не постоји потпуни губитак радне способности. 

Одлучујући о жалби против првостепеног решења, Дирекција Фонда је решењем од 28. марта 2017. године исту уважила, будући да је другостепени орган вештачења налазом, оценом и мишљењем од 20. 3. 2017. године утврдио да код притужиоца постоји потпуни губитак радне способности. У извршењу наведене одлуке Дирекције Фонда првостепени орган донео је решење 20. јуна 2017. године, којим је утврђено да код притужиоца постоји потпуни губитак радне способности, али да се не признаје право на инвалидску пензију, јер нису испуњени законски услови у погледу остварених година радног стажа, будући да је утврђено да притужилац нема остварених 5 година стажа осигурања.  

Против наведеног решења притужилац је изјавио жалбу, уз коју је доставио потврду Здравственог центра … број 3394 од 14. 7. 2017. године према којој је био у радном односу код наведеног послодавца у периоду од 4. 6. 1980. до 7. 4. 1999. године, међутим, Фонд је утврдио да у матичној евиденцији Фонда не постоје регистровани подаци о стажу и зарадама, а да потврда послодавца није доказ на основу кога се може утврдити стаж осигурања.

Након тога се притужилац 5. септембра 2018. године обратио Фонду захтевом за доношење решења у складу са чл. 142. Закона о ПИО, односно да се донесе решење о подацима унетим  у матичну евиденцију о осигураницима. Фонд је захтев одбио решењем од 18. септембра 2017. године, међутим, у поступку по жалби, наведено решење је поништено и предмет је враћен на поновни поступак и одлучивање. 

У поновном поступку првостепени орган Фонда је решењем од 11. септембра 2018. године усвојио притужиочев захтев за доношење решења у складу са чл. 142. Закона о ПИО и утврдио да за притужиоца нису утврђени подаци  регистровани у матичној евиденцији осигураника у напред наведеном периоду. Против овог решења притужилац је изјавио жалбу Дирекцији Фонда 27. септембра 2018. године. 

* * *

Поступајући по притужби, Заштитник грађана је актом дел.бр. 34852 од 6. 11. 2018. године, покренуо поступак контроле правилности и законитости поступања Фонда у конкретном случају. 

Од Фонда је затражено да достави све релевантне информације о предмету притужбе, а нарочито о томе из којих разлога у матичној евиденцији нема података о пензијском стажу притужиоца, да ли се Фонд у циљу прибављања података који недостају писаним путем обраћао притужиочевом некадашњем послодавцу – Здравственом центру …, као и да ли је од Пореске управе прибављено изјашњење о томе да ли је наведени послодавац дужен доприносима и да ли их је уплатио за притужиоца. Такође је затражена и информација о томе да ли је у  међувремену донета одлука о притужиочевој жалби против решења Фонда од 11. септембра 2018. године. 

Како је Фонд пропустио да у остављеном року достави тражено изјашњење, упућена је ургенција за поступање дана 25. 12. 2018. године, а како ни у накнадно остављеном року није поступљено упућена је још једна ургенција дана 24. 1. 2019. године.

У изјашњењу Фонда, које је Заштитнику грађана достављено 29. 1. 2019. године, наведено је да се по захтевима за остваривање права на пензију, укључујући и осигуранике који су радили на подручју АП Косова и Метохије, одлучује применом Закона о пензијском и инвалидском осигурању, којим је у члану 85. прописано да се пензијски стаж и зараде при остваривању права из пензијског и инвалидског осигурања узимају у обзир на основу података утврђених у матичној евиденцији. Јавне исправе и евиденције прописане законом основни су и једини извор података на основу којих се уносе подаци у матичну евиденцију, а у конкретном случају, послодавац је био обвезник подношења пријаве података за матичну евиденцију о осигураницима Фонду. Будући да је комплетна оригинална документација остала на Косову и Метохији, за осигуранике са АП Косова и Метохије којима раније нису утврђени и регистровани подаци у матичној евиденцији, Фонд не располаже подацима о уплаћеним доприносима за пензијско и инвалидско осигурање. Подаци о стажу и зарадама су се у матичну евиденцију уносили једино уколико постоји оригинална финансијска и радна документација послодавца на основу које би Фонд могао да изврши проверу тачности података унетих у пријаве података. 

Предочено је да Фонд не може да се изјасни о разлозима због којих у матичној евиденцији недостају подаци о пензијском стажу  притужиоца, а да је претпоставка да послодавац раније није поднео пријаве, а Фонд не располаже подацима о уплаћеним доприносима. Фонд се ради прибављања података који недостају обраћао Здравственом центру … захтевом од 28. 11. 2018. године, али послодавац није доставио тражене податке. Обавеза послодавца је подношење пријаве података за матичну евиденцију а подаци из матичне евиденције бившег Фонда за ПИО Косова и Метохије за период од 31. 12. 1998. године налазе се у Департману за пензијску администрацију Косова (ДПАК). Из наведеног разлога Фонд се није обраћао организационој јединици Пореске управе захтевом за издавање уверења о доприносима за пензијско и инвалидско осигурање. Фонд није предузимао друге радње ради прибављања података о пензијском стажу притужиоца, јер Фонд нема никаквих могућности за сарадњу са новоформираним институцијама на подручју Косова и Метохије, јер ова област није регулисана одговарајућим општим правним актима. 

У погледу поступања по притужиочевој жалби против решења Фонда од 11. 9. 2018. године, предочено је да је решењем Дирекције Фонда од 21. 11. 2018. године жалба одбијена јер послодавац код којег је притужилац био запослен у спорном периоду није доставио пријаве М-4 , па се без основа тражи да се подаци за те године унесу у решење. Притужилац је упућен да се обрати Здравственом центру …. са захтевом да Фонду ПИО – Филијали … поднесе пријаве М-4 за наведене године са одговарајућим доказима и у одговарајућем поступку.

По пријему изјашњења Фонда, Заштитник грађана обратио се дописом некадашњем послодавцу притужиоца – Здравственом центру … тражећи информације у вези са оствареним стажом осигурања притужиоца. Посебно је затражено да се наведено правно лице изјасни о томе да ли су за притужиоца  благовремено подношени М-4 обрасци надлежној Филијали Фонда ПИО.

Изјашњавајући се о наведеном, Здравствени центар …. доставио је изјашњење од 28. 2. 2019. године  којим је предочено да је С. Х. био запослен код наведеног послодавца, на радном месту берберина, у периоду од 4. 6. 1980. до 4. 7. 1980. године, од 6. 7. 1980. до 6. 8. 1980. и од 8. 8. 1980. до 7. 4. 1999. године када му је радни однос престао због недоласка на посао. Напоменуто је да је Здравствени центар као послодавац, за све запослене уплаћивао доприносе у висини прописаној законом и благовремено подносио М-4 обрасце надлежној филијали. 

Дописом Заштитника грађана дел.бр. 7148 од 7. 3. 2019. године, од директора Здравственог центра …, затражено је да достави копије М-4 образаца за године за које је притужилац био запослен, што је он и учинио, односно у прилогу дописа од 17. 4. 2019. године доставио је оригинале тражене документације, и истакао да су наведени акти благовремено достављани надлежној филијали Фонда ради уношења података у матичну евиденцију. 

Из разлога целисходности, примљени оригинали М-4 и М-8 образаца прослеђени су Фонду – Филијали …. уз допис од 22. маја 2019. године, ради спровођења даљих активности усмерених на уношење података у базу матичне евиденције и доношења одлуке о притужиочевом праву на инвалидску пензију.

Дописом од 27. 8. 2019. године Фонд је обавестио Заштитника грађана да је у поновљеном поступку, након утврђених и регистрованих података о стажу и зарадама у матичној евиденцији, Филијала …. решењем од 22. 8. 2019. године поништила решење од 20. 6. 2017. године и притужиоцу утврдила право на инвалидску пензију од 1. 12. 2015. године у најнижем износу од 13.454,11 динара и исплату пензије од 6. 8. 2019. године. У образложењу наведеног решења назначено је да се притужиоцу исплата врши почев од 6. 8. 2019. године, обзиром да је према потврди УНМИК-а од 9. 8. 2019. године именовани до 5. 8. 2019. године био корисник пензије према уредби УНМИК-а о пензијама на територији АП Косово и Метохија, односно од стране Привремених институција самоуправе у Приштини. 

У међувремену притужилац је доставио потврду УНМИК-а која потврђује да је примао основну пензију од стране привремених институција самоуправе у Приштини у периоду од 6. 2. 2019. до 5. 8. 2019. године.

Имајући у виду наведено, дописом од 4. 9. 2019. године од Фонда је затражено да достави изјашњење о томе да ли је притужиоцу извршена исплата неисплаћених новчаних износа на име инвалидске пензије у периоду  од дана остваривања права, односно од 1. 12. 2015. године, када је поднет захтев за остваривање права на инвалидску пензију, до 6. 2. 2019. године, као и након 5. 8. 2019. године.

Изјашњавајући се о наведеном, Фонд је дописом од 1. 10. 2019. године предочио да је решењем Фонда – Филијале …. од 22. 8. 2019. године утврђено да се исплата пензије врши почев од 6. 8. 2019. године с обзиром да је притужилац доставио доказ о престанку коришћења права на основну пензију по Уредби  о пензији код Привремених институција са 5. 8. 2019. године. Против наведеног решења притужилац је изјавио жалбу која је решењем Дирекције Фонда усвојена, првостепено решење поништено и предмет враћен на поновни поступак и одлучивање, са налогом да се поново утврди датум исплате инвалидске пензије имајући у виду да је притужилац био ван осигурања у време настанка потпуног губитка радне способности , при чему ће ценити и  одредбу члана 119. Закона о ПИО, за период када је именовани користио пензију по Уредби о пензији код Привремених институција. 

Дописом од 29. 10. 2019. године од Фонда је затражено да овај орган обавести о томе да ли је донета одлука у извршењу решења Дирекције од 26. 9. 2019. године, као и да ли је притужиоцу извршена исплата неисплаћених износа пензије почев од дана подношења захтева за остваривање права на инвалидску пензију. 

У изјашњењу Дирекције Фонда од 5. 12. 2019. године предочено је да је након спроведеног поступка и прибављања доказа на основу којих је установљено да је притужилац у периоду од 25. 5. 2015. – 25. 5. 2018. године био корисник инвалидске пензије, а у периоду од 11. 2. 2019. до 5. 8. 2019. године корисник старосне пензије код Привремених институција, Филијала … је новим решењем од 25. 11. 2019. године притужиоцу утврдила право на инвалидску пензију од 1. 12. 2015. године у најнижем износу од 13.454,11 динара. Наведеним решењем утврђено је да ће се исплата вршити од почев од 26. 5. 2018. године, уз обуставу исплате пензије у периоду од 11. 2. 2019. до 5. 8. 2019. године, а уз обрачун исплаћених износа пензија по решењу од 22. 8. 2019. године. 

Из приложене копије Потврде УНМИКА бр. 3861 од 5. 11. 2019. године произилази да је притужилац у периоду од 25. 5. 2015. до 25. 5. 2018. године био корисник инвалидске пензије у износу од 75 евра. 


*  *  *
[bookmark: clan_120][bookmark: clan_84]Чланом 84. став 2. Закона о пензијском и инвалидском осигурању[footnoteRef:3] прописано је да се права која се остварују у Фонду, обезбеђују у поступку предвиђеном законом којим је уређен општи управни поступак, ако овим законом није друкчије уређено. [3:  „Сл. гласник РС“, бр. 34/03 ... 142/14;] 

Чланом 5. Закона о општем управном поступку  прописано је да орган поступа на основу закона, других прописа и општих аката, док је чланом 7. прописано да је орган дужан да омогући странци да што лакше заштити и оствари своја права и правне интересе. 

Орган је дужан да по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује (члан 9, став 3). Орган може од странке да захтева само оне податке који су неопходни за њену идентификацију и документе који потврђују чињенице о којима се не води службена евиденција (став 4).  
Орган је дужан да правилно, истинито и потпуно утврди све чињенице и околности које су од значаја за законито и правилно поступање у управној ствари (члан 10).
Чланом 102. прописано је да орган утврђује чињенице и околности од значаја за поступање у управној ствари (став 1). Странка не мора да прибави доказе које може да прибави орган, нити уверења и друге исправе које органи нису дужни да издају (став 2).
[bookmark: clan_103]Орган је дужан да по службеној дужности, у складу са законом, врши увид, прибавља и обрађује податке о чињеницама о којима се води службена евиденција, а који су неопходни за одлучивање. Ако службену евиденцију води други орган, орган који води поступак дужан је да хитно затражи податке, а замољени орган да бесплатно уступи податке у року од 15 дана, ако није друкчије прописано. Ако се тражени подаци могу добити електронским путем, замољени орган их доставља у најкраћем року (члан 103).
Чланом 145. Закона прописано је да кад је поступак покренут по захтеву странке или по службеној дужности, а у интересу странке, и када се о управној ствари одлучује у поступку непосредног одлучивања, орган је дужан да изда решење најкасније у року од 30 дана од покретања поступка. Кад је поступак покренут по захтеву странке или по службеној дужности, а у интересу странке, и када се о управној ствари не одлучује у поступку непосредног одлучивања, орган је дужан да изда решење најкасније у року од 60 дана од покретања поступка. 
Решење којим се одлучује о жалби издаје се без одлагања, а најкасније у року од 60 дана од када је предата уредна жалба, изузев ако законом није прописан краћи рок (члан 174).
Ако другостепени орган нађе да ће недостатке првостепеног поступка брже и економичније отклонити првостепени орган, он ће својим решењем поништити првостепено решење и вратити предмет првостепеном органу на поновни поступак. У том случају, другостепени орган је дужан да својим решењем укаже првостепеном органу у ком погледу треба допунити поступак, а првостепени орган је дужан у свему да поступи по другостепеном решењу и да, без одлагања, а најкасније у року од 30 дана од пријема предмета, донесе ново решење. Против новог решења странка има право на жалбу (члан 171. став 3.).
Решење којим се одлучује о жалби издаје се без одлагања, а најкасније у року од 60 дана од када је предата уредна жалба, изузев ако законом није прописан краћи рок (члан 174).
[bookmark: clan_21]Чланом 29. став 2. Закона о Заштитнику грађана прописано је да је орган управе обавезан да одговори на све захтеве Заштитника грађана, као и да му достави све тражене информације и списе у року који он одреди, а који не може бити краћи од 15, нити дужи од 60 дана.

             *  *  *

Након што је сагледао све чињенице и околности конкретног случаја, као и релевантне законске одредбе, Заштитник грађана је утврдио да је Фонд повредио права притужиоца С. Х. из више разлога. Пре свега, имајући у виду динамику поступања по захтевима притужиоца, као и одлучивање о жалбама које је притужилац изјављивао против првостепених одлука Фонда, евидентно је прекорачење рокове за доношење одлука – прво решење о притужиочевом захтеву за остваривање права на инвалидску пензију поднетим 1. 12. 2015. године донето је тек 20. 7. 2016. године; о жалби против наведеног решења, одлучено је тек након 8 месеци; у извршењу решења Дирекције Фонда од 28. 3. 2017. године, првостепено решење донето је тек 20. 6. 2017. године, а о жалби против наведеног решења одлучено је тек решењем од 22. 8. 2019. године. Поред тога, Фонд није предузео одговарајуће активности како би на несумњив начин прибавио податке о притужиочевом стажу и заради оствареним у Здравственом центру …, и тиме довео притужиоца у ситуацију да без оправданог разлога не оствари право на пензију почев од момента подношења захтева за остваривање права на инвалидску пензију. Тиме је, даље, притужилац двоструко оштећен, будући да је у периоду од 25. 5. 2015. до 25. 5. 2018. године примао нижи износ пензије од стране Привремених институција самоуправе у Приштини у односу на износ који је требало да прима према домаћим прописима. Због наведеног је Заштитник грађана става да Фонд треба да размотри исплату разлике између износа који је на основу решења Фонда од 22. 8. 2019. године притужилац требало да прима почев од 1. 12. 2015. године, као дана подношења захтева за остваривање права на инвалидску пензију, до 11. 2. 2019. године, када је почео да прима старосну пензију од стране привремених институција Косова и Метохије. Ово из разлога што је притужилац у периоду од 25. 5. 2015. до 25. 5. 2018. године примао пензију у износу од 75 евра, а према домаћим прописима пензија је утврђена у најнижем износу – 13.454, 11 динара. 

Посебно забрињава чињеница да је Фонд, приликом спровођења поступка од стране Заштитника грађана, у више наврата пропустио да благовремено достави тражена изјашњења, већ је то чинио тек након што је остављан додатни рок за достављање изјашњења. Поштовање обавезе органа управе да сарађују са Заштитником грађана јесте једна од темељних претпоставки  за остваривање његове улоге. У тој сарадњи би требало да постоји висок ниво спремности руководилаца и запослених у органима управе да брзо изађу у сусрет свим захтевима Заштитника грађана и омогуће му комплетан увид у поједине случајеве које истражује и у све аспекте управног рада које је он надлежан да контролише.[footnoteRef:4] Овакво поступање Фонда Заштитник грађана оцењује као посебно некоректно, и у супротности са принципима добре управе, нарочито имајући у виду да се у конкретном случају ради о притужиоцу који је тешко болестан, као и чињеницу да се притужилац Фонду обратио још пре четири године, што све указује на потребу хитног реаговања како би се предупредиле даље штетне последице неостваривања права које притужиоцу по закону припада. [4:  Коментар Закона о Заштитнику грађана, ЈП Службени гласник, 2010, стр. 91] 



           *  *  *
Органи јавне власти и јавни службеници дужни су да се старају да се одлука по сваком захтеву донесе у разумном року, без одлагања, а у сваком случају најкасније у законом прописаном року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.
Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја притужиоца и кршење његових права.
Државни орган који је начинио пропуст у раду дужан је да у свакој могућој мери и на сваки дозвољен начин отклони или умањи последице пропуста према грађанима. 

            *  *  *

На основу свих утврђених чињеница и околности, Заштитник грађана је утврдио пропусте у раду Републичког фонда за пензијско инвалидско осигурање и сагласно члану 31. став 2. Закона о Заштитнику грађана, упутио препоруке органу ради отклањања уочених недостатака у раду, као и ради превентивног деловања у циљу унапређења остваривања права грађана и спречавања сличних пропуста у будућности. Заштитник грађана је, применом чл. 31. ст. 3. Закона, утврдио рок од најдуже 60 дана од  дана пријема препорука у коме ће Фонд отклонити пропусте на које је указано и обавестити овај орган о предузетим мерама и поступањима по њима.

